Melléklet a 496/2025. (XII.18.) határozathoz

**Együttműködési Megállapodás**

Amely létrejött,

**Veszprém Megyei Jogú Város Önkormányzata** (székhelye: 8200 Veszprém, Óváros tér 9., adószáma: 15430001-2-19, képviseletében eljár: Porga Gyula polgármester) a továbbiakban: „Önkormányzat”,

**Pannon Egyetemért Alapítvány** (székhelye: 8200 Veszprém, Egyetem u. 10.; adószáma: 19897253-0-19 képviseletében eljár: Dr. Birkner Zoltán kuratóriumi elnök) a továbbiakban: „Alapítvány”,

**Pannon Egyetem** (székhelye: 8200 Veszprém, Egyetem u. 10., adószáma: 19310321-2-19, képviseletében eljár: Dr. Abonyi János rektor, Csillag Zsolt kancellár) a továbbiakban: ,,Egyetem",

**Veszprémi Főegyházmegye** (székhely: 8200 Veszprém, Vár u. 16., adószáma: 19897253-1-19 képviseletében eljár: Dr. Udvardy György veszprémi érsek-metropolita) a továbbiakban: „Érsekség”, valamint

**Veszprémi Érseki Főiskola** (székhely: 8200 Veszprém, Jutasi út 18/2., adószám: 18916948-2-19, képviseletében eljár: Dr. Sebestyén József rektor) a továbbiakban: „Főiskola”

együttesen: "Szerződő Felek/”Felek”" között alulírott napon és helyen az alábbi feltételek szerint (a továbbiakban: ,,Együttműködési Megállapodás"):

1. **Előzmények**

1.1 Veszprém Megyei Jogú Város Önkormányzatának Közgyűlése és a Pannon Egyetem Szenátusa 2011. évben megalapította a város és az egyetem közös fórumaként a „Veszprém Egyetemi Város Tanácsát” (a továbbiakban: Tanács). A Tanács a polgármester és a rektor közös egyeztetési és döntéshozatali fóruma volt; állásfoglalása kiterjedt a várost és az egyetemet érintő valamennyi közös ügyre, amelyet az egyik vagy másik fél előterjesztett.

1.2 A Tanács az Ünnepélyes Nyilatkozat 2011. szeptember 29-ei aláírását követően közös, 12 évre szóló gazdasági stratégiát készített, amelyre figyelemmel a következő négyéves időszakok gazdasági programjai és akciói közös tervezési alapokon kerülhettek kidolgozásra és megvalósításra.

1.3 A Tanács 2011 és 2014 között rendszeresen ülésezett, azonban a 2015. évtől az egyeztetések formális módon megszakadtak.

1.4 Tekintettel arra, hogy a Tanács által létrehozott gazdasági stratégia hatálya lejárt, a Szerződő Felek úgy határoztak, hogy a Veszprémi Érseki Főiskola, valamint az érintett felsőoktatási intézmények fenntartói, a Pannon Egyetemért Alapítvány és a Veszprémi Érsekség bevonásával újjáélesztik a város és az egyetem közös egyeztetési és döntéshozatali fórumát, amelyre vonatkozóan Szerződő Felek jelen Együttműködési Megállapodást kötik.

2. **Célkitűzések**

2.1 Szerződő Felek kinyilvánítják, hogy a szorosabb együttműködés céljából az egyeztetések közös fórumaként létrehozzák a Városi Felsőoktatási Fórumot (a továbbiakban: Fórum) annak érdekében, hogy összehangolja a város, az Érsekség, valamint a felsőoktatási intézmények stratégiai fejlesztési irányait. A Fórum célja, hogy a felsőoktatási intézmények és az Érsekség aktívan bekapcsolódjanak Veszprém hosszú távú városfejlesztési céljainak megvalósításába, különös tekintettel a város vonzerejének növelésére, az életminőség javítására és a fenntartható fejlődés előmozdítására. A Fórum elősegíti a közös stratégiai tervezést, a kulcsfontosságú projektek összehangolt megvalósítását, valamint az egységes kommunikációt a város polgárai, vállalkozásai és intézményei felé.

Kiemelt cél, hogy a Fórum támogassa a város, az egyház, a felsőoktatási intézmények harmadik missziós tevékenységeit, így a társadalmi felelősségvállalást, a közösségi innovációkat és az élethosszig tartó tanulás fejlesztését. A partnerség keretet teremt a Feleket érintő kutatás-fejlesztési és innovációs programok közös megvalósítására, különösen az egészségtudomány, a kreatív ipar, a mesterséges intelligencia és a fenntarthatóság területén.

A Városi Felsőoktatási Fórum hosszú távú víziója, hogy Veszprém 2030-ra Európa egyik legélhetőbb, leginnovatívabb és nemzetközileg elismert városává váljon, egy olyan „living lab”-példává, ahol az oktatás, a kutatás, a vallás, valamint a közösségi együttműködés és innováció szinergiái közvetlenül szolgálják a városlakók és a következő generáció jólétét.

2.2 A Fórum az első (alakuló) ülését a jelen Együttműködési Megállapodás aláírását követően, 2026 januárjában tartja. A Fórum alakuló ülésére vonatkozó meghívót valamennyi fél képviselője aláírja azzal, hogy az alakuló üléssel kapcsolatos adminisztratív feladatokat Veszprém Megyei Jogú Város Polgármesteri Hivatala látja el.

A Fórum az alakuló ülésen elfogadja az ügyrendjét.

2.3 Felek vállalják, hogy a Fórumba minden Szerződő Fél 2-2 főt delegál, akik a Fórum tagjai.

2.4 A Fórum működéséről és tevékenységéről az adott Szerződő Fél által delegált tag minden évben a Veszprém Megyei Jogú Város Önkormányzatának Közgyűlése, az Alapítvány Kuratóriuma, valamint az Egyetem, illetve a Főiskola Szenátusa előtt beszámol.

2.5 Szerződő Felek vállalják, hogy a Fórum ülésére állandó meghívottként a Veszprémi Kereskedelmi és Iparkamara elnökét meghívják.

3. **Nyilatkozatok**

3.1 Szerződő Felek kijelentik, hogy jelen Együttműködési Megállapodásban írt ügyleti szándékaik nem irányulnak pénzügyi kötelezettségek vállalására, jelen Együttműködési Megállapodásban tett vállalások megvalósítása a Szerződő Felek tekintetében egymás irányába pénzügyi kötelezettségeket nem keletkeztet egyik Fél vonatkozásában sem.

* 1. Felek rögzítik, hogy amennyiben a jelen Együttműködési Megállapodás 2.1. pontjában rögzített együttműködés során szellemi alkotás jön létre, a felhasználás, hasznosítás jogáról külön megállapodást kötnek.
  2. Felek rögzítik, hogy amennyiben a jelen Együttműködési Megállapodás alapján valamely területen konkrét tevékenység vagy projekt kapcsán együttműködnek, úgy annak részletszabályait minden esetben külön írásbeli szerződésben rögzítik, és ezen szerződések szövegében a Felek minden esetben jelen Megállapodásra hivatkoznak.

4. **Az Együttműködési megállapodás hatályba lépése, időtartama**

4.1 Szerződő Felek ezen Együttműködési Megállapodást annak mindegyik fél által történő aláírása napjától 4 éves, határozott időtartamra kötik.

5. **Kapcsolattartás a Felek között**

5.1 Szerződő Felek ezen Együttműködési Megállapodás teljesítése során együttműködnek, kölcsönösen tájékoztatják egymást a megállapodást érintő minden körülményről, és kötelezettséget vállalnak, hogy minden jognyilatkozatot kiadnak, és egyébként is mindent megtesznek ezen szerződésben írt együttműködési célok megvalósulása érdekében.

5.2 Szerződő Felek kijelentik, hogy önálló, egymástól független, jogképes felek. Szerződő Felek a másik fél nevét vagy egyéb olyan nevet, amely kapcsolatban állhat a másik Féllel, csak a másik Fél előzetes írásos engedélyével használhatják fel hirdetésben, reklámban vagy könyvek eladása során.

5.3 Szerződő Felek jelen Együttműködési Megállapodás tekintetében kapcsolattartónak az alábbi személyeket jelölik ki.

Önkormányzat részéről:

Név: dr. Dancs Judit jegyző

Telefonszám: +36/20-434-3820

E-mail cím: jdancs@gov.veszprem.hu

Alapítvány részéről:

Név: dr. Bartus Péter kurátor, operatív igazgató

Telefonszám: +36/88624-000/6322

E-mail cím: titkarsag@alapitvany.uni-pannon.hu

Egyetem részéről:

Név: Söveges Gábor rektori kabinet vezető

Telefonszám: +36/88-624-631

E-mail cím: söveges.gabor@uni-pannon.hu

Veszprémi Érsekség, Érseki Főiskola részéről:

Név: Dr. Sebestyén József rektor

Telefonszám: +36/20-324-1667

E-mail cím: rektor@ersekifoiskola.hu

6. **Az Együttműködési Megállapodás módosítása, megszűnése**

6.1 Felek megállapodnak, hogy jelen Együttműködési Megállapodást közös megállapodásuk alapján írásban módosíthatják.

6.2 Jelen Együttműködési Megállapodás megszűnik Felek közös megegyezése alapján vagy azonnali hatályú felmondással.

6.3 Felek megállapodnak abban, hogy jelen Együttműködési Megállapodás rendes felmondására egyik fél sem jogosult.

6.4 Bármelyik fél jogosult a jelen Együttműködési Megállapodást azonnali hatállyal megszüntetni a másik fél súlyos szerződésszegése esetén. Súlyos szerződésszegésnek minősül különösen az olyan magatartás, amely a megállapodásban vállalt célok elérését veszélyezteti.

7. **Vegyes rendelkezések**

7.1 Felek rögzítik, hogy a bizalmasnak minősülő információkat sem a jelen Együttműködési Megállapodás időbeli hatálya alatt, sem annak megszűnését követően nem teszik harmadik személyek számára hozzáférhetővé, és azokat egyéb, a jelen Együttműködési Megállapodás tárgyával össze nem függő módon nem használják fel, illetve azzal nem élnek vissza.

7.2 Felek rögzítik, hogy a természetes személyeknek a személyes adatok kezelése tekintetében történő védelméről és az ilyen adatok szabad áramlásáról szóló Európai Parlament és a Tanács 2016/679/EU számú rendelet rendelkezéseiben meghatározott személyes adatokat, különleges adatokat a rendeletben meghatározott módon kezelik, azokat harmadik fél részére nem teszik hozzáférhetővé, kivéve, ha erre jogszabály alapján kötelesek, továbbá csak a jelen Együttműködési Megállapodás teljesítéséhez szükséges mértékben használják fel.

A Felek a kijelölt kapcsolattartók személyes adatait (név, e-mail cím, telefonszám) – közérdekű feladat végrehajtása érdekében (GDPR 6. cikk (1) bekezdés e) pontja), a jelen szerződés teljesítéséhez szükséges mértékben és ideig, kapcsolattartás céljából kezelik.

Tekintettel arra, hogy az elérhetőségi adatok megadása nélkül a Felek nem tudnák hatékonyan gyakorolni a szerződésből eredő jogaikat és teljesíteni kötelezettségeiket, a közérdekű feladat ellátásának ténye előnyt élvez a kapcsolattartók személyes adataihoz fűződő rendelkezési jogához képest, valamint az adatkezelés a kapcsolattartó szerződésen alapuló feladatköre (képviselet ellátása) alapján szükséges és arányos korlátozással jár. A kapcsolattartó jogosult tiltakozni az adatkezelés ellen (GDPR 21. cikk (1) bekezdése).

Felek rögzítik, hogy a jelen Együttműködési Megállapodásban meghatározott tevékenység során külön-külön, önálló adatkezelőként járnak el, ennek megfelelően az adatvédelmi jogi előírásoknak való megfelelésre vonatkozó kötelezettség egymástól függetlenül terheli őket.

7.3 Az Egyetem és a Főiskola kijelentik, hogy a hatályos magyar jogszabályok szerint működő felsőoktatási intézmények, jelen Együttműködési Megállapodás megkötése nem sérti a felsőoktatási intézményekre vonatkozó jogszabályokat, az Egyetem és a Főiskola szabályzatait, és nem eredményezi az Egyetem és a Főiskola más szerződésének megsértését. A Pannon Egyetem és az Érseki Főiskola jelen Együttműködési Megállapodást aláíró képviselői kijelentik, hogy a vonatkozó jogszabályok, a felsőoktatási intézmények Alapító Okirata, Szervezeti és Működési Szabályzata, valamint egyéb szabályzatai alapján megfelelő felhatalmazással rendelkeznek jelen Együttműködési Megállapodásnak a felsőoktatási intézmény képviseletében történő megkötésére.

7.4 Az Önkormányzat kijelenti, hogy törzskönyvi nyilvántartásba bejegyzett önkormányzat, tehát jogi személy, amelynek képviseletében eljáró polgármester az Együttműködési Megállapodás aláírására Veszprém Megyei Jogú Város Önkormányzata Közgyűlésének 496/2025. (XII.18.) határozata alapján felhatalmazással rendelkezik.

7.5. Az Alapítvány kijelenti, hogy a hatályos magyar jogszabályok szerint működő felsőoktatási intézmény fenntartója, jelen Együttműködési Megállapodás megkötése nem sérti a felsőoktatási intézményekre vonatkozó jogszabályokat, az Alapítvány szabályzatait, és nem eredményezi az Alapítvány más szerződésének megsértését. Az Alapítvány jelen Együttműködési Megállapodást aláíró képviselője (Elnöke) kijelenti, hogy a Pannon Egyetemért Alapítvány Kuratóriumi Ülésének …./2025. (XII.18.) határozata alapján felhatalmazással rendelkezik.

7.6. A Veszprémi Érsekség kijelenti, hogy a hatályos jogszabályok szerint bejegyzett katolikus egyház képviseletében működő egyházi jogi személy, jelen Együttműködési Megállapodás megkötése nem sérti a katolikus egyházra vonatkozó jogszabályokat, az Érsekség szabályzatait, és nem eredményezi az Érsekség más szerződésének megsértését. Az Érsekség jelen Együttműködési Megállapodást aláíró képviselője kijelenti, hogy az Érsekség a vonatkozó jogszabályok, Alapító Okirata, valamint egyéb szabályzatai alapján megfelelő felhatalmazással rendelkezik jelen Együttműködési Megállapodásnak az Érsekség képviseletében történő megkötésére.

7.7 Felek a jelen Együttműködési Megállapodásban nem szabályozott kérdésekben a magyar jogot, különösen a Polgári Törvénykönyvről szóló 2013. évi V. törvényt, valamint a vonatkozó jogszabályokat tekintik irányadónak.

7.8 Felek jelen Együttműködési Megállapodással kapcsolatos esetleges vitáik elintézését közvetlen tárgyalások útján kísérlik meg rendezni. Ennek eredménytelensége esetére a perértéktől függően a Veszprémi Járásbíróság vagy a Veszprémi Törvényszék kizárólagos illetékességét kötik ki.

7.9 Felek rögzítik, hogy jelen Együttműködési Megállapodás mindegyik Fél általi aláírás napján lép hatályba, amennyiben az aláírások nem azonos napra esnek, a hatálybalépés napja az utolsó aláírás napja.

Felek a jelen Együttműködési Megállapodást elolvasás után, mint akaratukkal mindenben megegyezőt, képviseletre jogosult képviselőjük útján jóváhagyólag írják alá.

Jelen Együttműködési Megállapodás tíz (10) eredeti példányban készült, melyből kettő (2) példány az Önkormányzatot, kettő (2) példány az Alapítványt, kettő (2) példány az Egyetemet, kettő (2) példány a Főiskolát, kettő (2) példány pedig az Érsekséget illeti meg.

Veszprém, 2025. …………………….

Veszprém Megyei Jogú Város Önkormányzata

**Porga Gyula polgármester** ………………………….. PH

Veszprém, 2025. …………………….

Pannon Egyetemért Alapítvány kuratóriumi elnök

**dr. Birkner Zoltán kuratóriumi elnök** ……………………….. PH

Veszprém, 2025. …………………….

Pannon Egyetem

**Dr. Abonyi János rektor** ………………………….. PH

**Csillag Zsolt kancellár** ………………………….. PH

Veszprém, 2025. ……………..

Veszprémi Érseki Főiskola

**Dr. Sebestyén József rektor** …………………………. PH

Veszprém, 2025. ……..

Veszprémi Főegyházmegye

**Dr. Udvardy György veszprémi érsek-metropolita** …………..…………..PH